IL-PROĊESS GĦALL-BEATIFIKAZZJONI Dun Mikiel Attard (1933-2004) ġie ordnat saċerdot fit-12 t'April 1959 u qaddes l-ewwel quddiesa Solenni fil-25 tal-istess xahar, 60 sena ilu. Għalhekk għal din il-ħarġa tlabna lil Mons. Edward Xuereb, Vigarju Ġudizzjarju tal-Tribunal Djoċesan tal-Ewwel Istanza f'Għawdex, biex jikteb xi tagħrif fuq il-proċess li għaddej biex jinġabar il-materjal fuq il-ħajja u l-virtujiet ta' Dun Mikiel u kif se jkjompli miexi il-proċess għall-beatifikazzjoni. Dun Mikiel Attard twieled fl-1 ta' Ottubru 1933 u miet fit-30 ta' Lulju 2004. Il-Kleru tad-Djoċesi ta' Għawdex għamel talba lill-Isqof Mario Grech biex tibda l-kawża tal-beatifikazzjoni u l-kanonizzazzjoni tiegħu. Wara li l-Kongregazzjoni tal-Kawżi tal-Qaddisin tat in-nulla osta tagħha biex tibda l-Kawża, permezz tal-Editt tal- 1 ta' Awwissu 2012, l-Isqof Grech stieden lill-Insara kollha biex jgħaddulu t-tagħrif li għandhom dwar Dun Mikiel, inklużi grazzji maqlugħa u kitbiet. Nhar is-Sibt, 2 ta' Awwissu 2014, fis-Santwarju tal- Madonna Ta' Pinu f'Għawdex, fis-6.30pm, kienet iċċelebrata s-sessjoni pubblika tal-ftuħ tal-Proċess Djoċesan, waqt konċelebrazzjoni solenni mmexxija mill-Isqof Grech flimkien ma' għadd sabiħ ta' saċerdoti u reliġjużi, u numru kbir ta' fidili lajċi. It-Tribunal ġabar madwar disgħin xhieda, filwaqt li l-Postulazzjoni tilqa' tagħrif dwar grazzji maqlugħa u anke tiġbor il-kitbiet tal-Qaddej ta' Alla. Żewġ Ċensuri Teoloġi jeżaminaw il-kitbiet stampati u Kummissjoni Storika teżamina l-kitbiet kollha tiegħu mhux stampati u kitbiet li jirrigwardaw il-kawża. L-għan tal-istħarriġ hu li joħorġu għad-dawl il-virtujiet erojċi ta' Dun Mikiel. Mid-Djoċesi l-każ jgħaddi fil-Kongregazzjoni tal- Kawżi tal-Qaddisin. Hemmhekk il-proċess Apostoliku jitmexxa minn Relatur u dan jara li titħejja l-positio li tiġbor fil-qosor il-ħajja u l-virtujiet tal-Qaddej ta' Alla. Kummissjoni ta' teoloġi tivvota favur jew kontra li l-persuna tkun għexet jew le l-virtujiet b'mod erojku. Ir-rakkomandazzjoni tgħaddi għall-Kardinal u l-isqfijiet l-oħra membri tal-Kongregazzjoni li jivvutaw ukoll. Jekk il-vot jgħaddi, ir-rakkomandazzjoni tad-Digriet tal-Virtujiet tintbagħat lill-Papa u dan jippubblika d-digriet. Wara li l-Papa jagħraf il-virtujiet erojċi, il-persuna tibda tissejjaħ Venerabbli. Il-pass meħtieġ qabel il-beatifikazzjoni hu li jiġi approvat miraklu bl- interċessjoni tal-Venerabbli, liema miraklu jiġi eżaminat fid-djoċesi fejn ikun sar. Jekk il-vot tal- kummissjoni xjentifika u teoloġika djoċesani jkun favur, il-każ jgħaddi għall-Kongregazzjoni tal-Kawżi tal-Qaddisin li twaqqaf il-kummissjonijiet xjentifika u teoloġika tagħha u jekk il-vot tagħhom ikun ukoll 'iva', jgħaddi għall-laqgħa ġenerali tal-kardinali mal- isqfijiet membri li l-ġudizzju affermattiv tagħhom jgħaddi lill-Papa. Jekk japprovah il-Papa b'Digriet ta' Miraklu, il-Qaddej ta' Alla jista' jiġi bbeatifikat. Permezz tar-rit tal-beatifikazzjoni, immexxi bl-awtorità tal-Papa, il-persuna tiġi ddikjarata beata. Ifisser li tkun tista' tirċievi qima pubblika f'ċertu post jew reġjun, ġeneralment fid-djoċesijiet jew istituti reliġjużi marbuta mill-qrib mal-ħajja ta' dak li jkun. 'Qima pubblika'' hawn ma tfissirx li ssir fil-pubbliku, imma li hi att li jsir mill-kleru, jew minn lajċi delegati, f'isem il- Knisja (quddiesa, uffizzju, xbihat fil-knejjes, eċċ.) anke jekk isiru fil-privat. Biex il-beatu jiġi ddikjarat qaddis, jeħtieġ qabel li jiġi approvat li sar miraklu ieħor bl- interċessjoni tiegħu. Bir-rit tal-kanonizzazzjoni, il- Papa, b'att protett mill-iżball, bil-għajnjuna tal-Ispirtu s-Santu, jgħolli l-persuna għall-qima universali tal- Knisja; ma jkunx jagħmilha qaddis, imma jiddikjara li tinsab ma' Alla u hi ta' eżempju għalina l-Insara fil- mixi tagħna wara Kristu.